67. Međunarodni beogradski sajam knjiga // Beogradski sajam // 19-27.10.
2024-10-19 10:00 - 2024-10-27 19:00 (Europe/Belgrade) | Beogradski sajam, Bulevar vojvode Mišića 14, Beograd, Srbija
U kalendaru kulturnih dešavanja jugoistočne Evrope centralno mesto već decenijama pripada Međunarodnom beogradskom sajmu knjiga.
Ova regionalno najveća manifestacija posvećena knjizi bavi se promocijom književnog stvaralaštva i obrazovanja, kulturnom razmenom sa inostranstvom i pokretanjem aktuelnih književnih i društvenih pitanja.
Neformalno poznat kao praznik knjige, Sajam knjiga svake godine ugosti najznačajnije domaće i brojne inostrane pisce i izdavače, koji predstavljaju svoja stara izdanja i aktuelnu produkciju.
Važno obeležje Sajma knjiga je bogat prateći program. Kroz brojne promocije, prezentacije, predavanja, okrugle stolove i tribune, stručnoj i širokoj publici učesnici predstavljaju niz tema važnih za književnost, izdavaštvo i kulturu.

40. Beogradski džez festival // mts Dvorana i Dom omladine Beograda // 24-28.10.
2024-10-24 19:00 - 2024-10-28 23:30
Beogradski džez festival, naša najstarija i međunarodno najistaknutija džez manifestacija, ove godine slavi 40. rođendan. Pod sloganom „Džez nasleđe“ / „Jazz Legacy“ od 24. do 28. oktobra publiku očekuju premijerna gostovanja, nastupi najaktuelnijih umetnika iz zemlje i sveta, novi muzički projekti i evociranje uspomena na najznačajnije momente u istoriji manifestacije.
Ovaj redak jubilej, čak i u svetskim okvirima, poklapa se sa proslavom još tri značajne godišnjice. Dom omladine Beograda, institucija koja je, pod pokroviteljstvom grada Beograda, pokrenula i organizovala sva izdanja festivala, slavi 60 godina postojanja. Ovo će biti 20. izdanje u novijoj istoriji manifestacije, koja je posle 15 godina pauze pokrenuta 2005. godine, a 10. put će se održati Serbian Showcase, predstavljajući najbolje od mladih snaga što je viđeno na festivalu počev od 2015. godine, kada je showcase ustanovljen.
Četiri jubileja postavila su pred festival posebnu odgovornost da programu pristupi slavljenički, sa većim ambicijama, kao i u nešto drugačijem formatu, zadržavajući pak osnovne programske karakteristike koje su festival postavile na svetsku džez mapu.
Ove godine dve programske večeri, sa četiri koncerta, biće održane u MTS dvorani – otvaranje i zatvaranje manifestacije, sa reprezentativnim programom za ljubitelje džeza i kvalitetne muzike uopšte. Na svečanom otvaranju 24. oktobra nastupiće Big Band RTS i uvaženi dirigent, pijanista i aranžer Alan Brodbent, sa programom „From Newport to Belgrade“ koji je zamišljen kao velika proslava slavne istorije manifestacije, u duhu ovogodišnjeg slogana. Čućemo originalne Brodbentove aranžmane kompozicija Majlsa Dejvisa, Telonijusa Monka i Čarlija Hejdena, kao i dela inspirisana Njuportom i nasleđem Dizija Gilespija. Iste večeri, premijerno u Beogradu, nastupiće vodeća svetska džez pevačica današnjice, američka diva Sesil Meklorin Salvant, dobitnica tri uzastopna Gremija za najbolji vokalni džez album. Ovogodišnji samit džez velemajstora 28. oktobra zaokružiće velika premijera – u Srbiju konačno dolazi Bil Frizel! Uz Džona Skofilda i Peta Metinija – koje je Beogradski džez festival ranije predstavio – od osamdesetih čini zlatnu gitarsku trojku, za koju su godinama rezervisane top pozicije u najprestižnijim svetskim anketama. Finalni koncert ovogodišnjeg Beogradskog džez festivala izvešće Buena Vista All Stars sa programom „ONE NIGHT IN HAVANA“. Sastav predvodi Demetrio Munjiz, koji je bio i višegodišnji muzički lider projekta Buena Vista Social Club, glavni pevač je Ibrahim Ferer mlađi, a na repertoaru će, između ostalog, biti klasične kompozicije kubanske muzike sa albuma „Buena Vista Social Club“.
Program u Domu omladine Beograda zamišljen je kao evociranje uspomena na najsvetlije dane manifestacije od njenog obnavljanja 2005. godine. Među 12 koncerata u Velikoj sali DOB i Amerikani, čak 10 će izvesti umetnici koji su obeležili neka od prethodnih izdanja. Među njima su današnje velike zvezde svetskog džeza, američki i evropski džez velemajstori različitih generacija i stilskog izraza, predstavljajući aktuelne programe u novim formatima u odnosu na njihove premijerne nastupe u Beogradu. Pred publikom Beogradskog džez festivala ponovo će nastupiti: Džejson Moran, Anat Coen, Đanluka Petrela, Rudreš Mahantapa, Emil Parizijen, Kompost 3, Rodrigo Amado, Kris Dejvis, Danijel Erdman i Teo Sekaldi. Premijerna gostovanja imaće Džejms Karter i mladi brazilski sastav Quartabe. Sećanje na srpske džez ikone prirediće ansambl Serbian All Stars, sastavljen od najboljih srpskih džezera mlađe i srednje generacije, u saradnji sa Katedrom za džez i popularnu muziku Fakulteta muzičke umetnosti.
Osim glavnog programa u MTS dvorani i Domu omladine, u Studiju 6 Radio Beograda stručnoj javnosti kao i zainteresovanim džez entuzijastima ponudićemo program „The Best of Serbian Showcase“, u saradnji sa inicijativom Serbia Creates. U izboru će se naći sastavi koji su ranije nastupali na manifestaciji, čime će se dodatno evocirati sećanje na prethodna izdanja festivala. Beogradski džez festival

Sadhus “The Smoking Community” i Half Gramme of SOMA // SKCNS Fabrika // 25.11.
2024-10-25 21:00 - 23:00 | SKCNS Fabrika, Bulevar despota Stefana 5, Novi Sad
Grčki doom metal bend Sadhus “The Smoking Community” nastupiće u SKCNS Fabrici 25. oktobra, a sa njim će nastupiti i grčki rok bend Half Gramme of Soma.
Tačno pet godina nakon objavljivanja drugog albuma „Big Fish“, grčka doom metal ekipa Sadhus, “The Smoking Community” objavila je treći album “Illegal Sludge” u izdanju Ouga Booga i Mighti Oug! Album je snimio i miksao Iraklis Vlachakis, a master je radio Brad Boatright. “Illegal Sludge” je kao opasan i jako opojan viski napravljen u ilegalnoj destileriji. Mračni rifovi koji podsećaju na The Sabbathian spojeni sa moćnim ritmovima i vokalom pećinskog čoveka ne samo da će opiti slušaoce, već će zadovoljiti nepca svih ljubitelja doom-a i sludge-a. Sadhus “The Smoking Community” su: Stavros – vokal, Thomas G. – gitara, Nikos – bas i Greg – bubnjar.
Half Gramme of Soma je rok bend osnovan početkom 2011. godine, u grčkoj prestonici Atini. Kombinujući teški rok zvuk sa širokim spektrom uticaja, H.G.o.S. su se grčkoj muzičkoj sceni predstavili svojim jakim nastupima uživo. Početkom 2013. objavili su debi album s/t, nakon čega su usledile promene članova i brojni nastupi u Grčkoj. EP sa 5 numera pod nazivom „Marché au Noir“, objavljen je u jesen 2014. godine, nakon čega su ponovo usledile promene članova i svirke širom Grčke zajedno sa bendovima kao što su Monster Magnet, 1000mods, Elder, Mars Red Sky, Stoned Jesus, Nightstalker, Samsara Blues Experiment i drugima. U maju 2017. objavili su drugi album “Groove is Black” koji je bio šire prihvaćen i predstavljen na prvoj evropskoj turneji koju su odsvirali zajedno sa bendom Naxatras.
U septembru 2022. objavljen je treći album “Slip Through The Cracks” nakon čega je usledila druga evropska turneja uz Naxatras u sklopu koje je bend imao priliku da nastupa širom Evrope. Half Gramme of Soma su: Choco – gitara, vokal, Pedro – bubnjevi, vokal, Psilos – gitara, Motor – vokal i Mak -bas.
Ulaznice mogu da se kupe na sajtu https://new.gigstix.com/event/sadhus-the-smoking-community-i-half-gramme-of-soma-novi-sad-25-oktobar-2024/ i prodajnim mestima Gigstixa. Ulaznice u pretprodaji koštaju 800 dinara, dok će na dan koncerta cena biti 1.000 dinara i moći će da se kupe na biletarnici Fabrike. Koncert počinje u 21 čas, a biletarnica će biti otvorena od 20 časova.

Rade Šerbedžija i Zapadni kolodvor // mts Dvorana // 26.10.
2024-10-26 20:00 - 22:00 | mts dvorana, Dečanska 14, Beograd, Srbija
Glumačka legenda i vrsni umetnik Rade Šerbedžija nastupiće sa svojim orkestrom “Zapadni kolodvor” pred beogradskom publikom, 26. oktobra u mts Dvorani. Koncert pod nazivom „Zbog tebe, zbog sebe, zbog drugih“ biće održan posle dve godine na istom mestu, a podsećanja radi, Šerbedžija je u obnovljenoj kultnoj dvorani nastupio prvi put još 2018. godine, kada mu je gost na koncertu bio Damir Urban.
Kao i uvek, bez potrebe preteranog najavljivanja, očekuje se da će Šerbedžija sa Kolodvorom publici prirediti vrhunski muzički, ali i glumački doživljaj, sa izuzetnim interpretacijama.
Neprikosnoveni je miljenik publike, koja neraskidivo vezuje njegovu glumu i muziku i uživa u njegovim vanserijskim i uvek dozirano eksplozivnim i krajnje emotivnim nastupima. Zbog toga su njegovi koncerti poznati kao oni koji se pamte i na koje se publika rado vraća, iznova i iznova… Poznato je da se Šerbežijini nastupi završavaju uvek burnim i dirljivim rastancima sa auditorijumom, a potom se dugo pamte.
Ovaj veliki umetnik rođen je 1947 godine. Na akademiji za pozorište i film u Zagrebu diplomirao je 1969. godine, a odmah potom dobija angažman u pozorištu. Rade od najranijih glumačkih dana biva zapažen kao izvanredan glumac u pozorištu (uloge u Hamletu, Ričardu trećem) i počinje da dobija uloge u filmovima.
Ubrzo osvaja jugoslovensku publiku glumeći u filmovima koji obrađuju ratne kao i savremene teme (Prosjaci i sinovi,U registraturi, Užička republika,Variola vera,Banović Strahinja,Una,Život je lep,Pre kiše i mnogi drugi). Film “Oslobođenje Skoplja” je režirao sa sinom Danilom, a jednu od glavnih uloga igra i njegova ćerka Lucija.
Izgradio je internacinalnu karijeru glumeći u mnogim holivudskim hitovima. Objavio je brojne zbirke pesama i snimio zavidan broj muzičkih albuma,kako studijskih tako i live izdanja. Neki od najpoznatijih su: Ne daj se Ines,Ponekad dolazim,ponekad odlazim,Orihi orihi,Imam pjesmu za tebe, Rade Šerbedžija i Zapadni kolodvor.

JMSN // Elektropionir // 26.10
2024-10-26 20:00 - 23:30 | Anti Shop Elektropionir, Cetinjska 15, Beograd, Srbija
JMSN dolazi po prvi put u Beograd, donoseći svoj prepoznatljivi spoj R&B, soul i elektronske muzike.
Poznat po upečtaljivim tekstovima i smooth produkciji, JMSN stvara nezaboravno koncertno iskustvo. Rođen u Detroitu, Mičigen, JMSN (izgovara se ‘Džejmson’) pozicionirao se kao jedan od najtraženijih izvođača i producenata u muzičkoj industriji.
Nastupiće u Elektropioniru, 26.oktobra.
Izgradio je čvrstu reputaciju svojim nastupima uživo i prepoznatljivim zvukom, dobijajući priznanja od R&B legendi poput Ašera i Tomasa Meklarija iz Komodorsa. Takođe je sarađivao sa vrhunskim umetnicima poput Kendrika Lamara, Meka Milera, Džej Kola, The Gamea, Tajge, Ab-Soula, Kajtranade i drugih, zbog čega ga mnogi nazivaju „omiljenim umetnikom vašeg omiljenog umetnika“.

Četiri italijanska tenora // mts Dvorana // 30.10.
2024-10-30 20:00 - 23:00 | mts dvorana, Dečanska 14, Beograd, Srbija
Nakon izuzetno uspešnih koncerata u SAD, Kazahstanu i prestižnim evropskim dvoranama, „Četiri italijanska tenora“ nastupiće pred beogradskom publikom 30. oktobra u mts Dvorani u večeri punoj emocija, kada će uz pratnju Simfonijskog orkestra i dirigenta Predraga Gostu izvesti najpoznatije tenorske arije, ali i napolitanske i sicilijanske pesme.
Publika će imati prilike da uživa uz četvoricu svetski priznatih tenora: Alesandra Fantonija, Đanija Lećezea, Đovanija M. Palmija i Ugoa Tarkvinija. Specijalni gost večeri će biti naša operska zvezda Marija Jelić, koja je osvojila mnoge svetske scene, a nastupala i sa Plasidom Domingom, Elinom Garančom, Džonatanom Tetelmanom , kao i mnogim drugim umetnicima širom sveta.
“Četiri italijanska tenora” nastala su iz ideje o formiranju kvarteta glasova koji bi mogli da donesu italijansku i popularnu muziku svetu ” na dlanu”, koristeći jedan od najcenjenijih glasovnih registara: tenorski glas.
Posle duge selekcije, četiri odabrana vokala, prvi put zajedno debituju juna 2019. pred publikom od 2000 ljudi u Varni, svečano otvarajući letnju sezonu važnog Letnjeg festivala Bugarske opere.
Od septembra do decembra 2019. nastupaju na dugoj turneji po SAD, zakazujući 56 datuma i donoseći svoj program i šou “Viva Italia”. Tada su doživeli veliki međunarodni uspeh publike i kritičara i koncerte sa mnogo ovacija javnosti.
Od decembra 2019. i januara 2020. godine nastupaju na dva istorijska koncerta u Turskoj posvećena Ataturkovoj godišnjici pevanja u Areni u Ankari pred 12.000 ljudi. Tokom 2023. godine otisnuli su se na turneju po Aziji, a poznati su i publici širom Evrope, kao i regionalnom auditorijumu, poput onog u Makedoniji, gde su nastupali 2022. godine na Ohridskom festivalu.

YU Grupa // mts Dvorana // 31.10.
2024-10-31 20:00 - 22:00 | mts dvorana, Dečanska 14, Beograd, Srbija
Jedan od najdugovečnijih bendova na ovim prostorima, legendarna YU Grupa održaće ove jeseni prvi put koncert u mts Dvorani, nekadašnjoj Dvorani Doma sindikata, time obeležavajući karijeru dugu 54 godine. Veliki koncert pod sloganom; „ROCKING WITH YU: KONCERTNA EKSPLOZIJA“ biće održan 31. oktobra, a ulaznice za ovaj koncertni spektakl se već od danas mogu naći u prodaji na mtsdvorana.rs i blagajni mts Dvorane.
Kako navode iz benda, spremajući se za jesenji spektakl u kultnoj Dvorani, planiraju koncert upotpunjen brass sekcijom i udaračima. „To je ideja koja se dugo kuvala u nama“, poručuju.
Članovi benda Žika, Dragi i Petar Jelić ističu da ih za trenutno najakustičniju Dvoranu vezuju divna sećanja, te da joj se rado vraćaju: „Ono što je posebno bitno i nama neizmerno drago je da se vraćamo u prostor koji je bio izuzetno važan kulturni objekat u vreme kada smo počinjali, a to je mts Dvorana (bivša Dvoranaa Doma sindikata) za koji nas vezuju prelepe i mnogobrojne uspomene“.
Pozivajući publiku na jesenje muzičko druženje članovi čuvenog benda dodaju: „Dobrodošli ste da se zajedno radujemo prošlosti, sadašnjosti ali i da se zajedno dobrom svirkom nesmešimo budućnosti, u kom god nas ona pravcu odvela. Vaša YU Grupa“.mts

Lukas Geniušas - Kosta Jakić // Kolačeva zadužbina // 31.10.
2024-10-31 20:00 - 22:00 | Kolarčeva zadužbina, Studentski trg 5, Beograd, Srbija
Svetski priznati litvansko-ruski pijanista Lukas Geniušas, laureat Šopenovog takmičenja, i belgijski pijanista poreklom sa naših prostora Kosta Jakić zajedno na premijernom koncertu 31. oktobra u Velikoj dvorani Kolarčeve zadužbine.
Koncert “Kada bi Šopen govorio”, koji se održava u okviru ciklusa Kolarac tvoj svet muzike, spaja klasičnu muziku i novi žanr “pijanista koji govori” (speaking pianist).
Na programu su dela Frederika Šopena, Franca Lista i Frederika Rževskog.
Rusko-litvanski pijanista Lukas Geniušas (1990) čvrsto se etablirao kao jedan od najuzbudljivijih i najistaknutijih umetnika svoje generacije. Hvaljen zbog svoje “briljantnosti i zrelosti”, nastupao je u najprestižnijim dvorana širom sveta i sa najeminentnijim orkestrima.
Rođen je u muzičkoj porodici koja je imala veliku ulogu u njegovom umetničkom razvoju, a posebno velike zasluge ima njegova baka Vera Gornostajeva, istaknuti predavač i profesor na Moskovskom konzervatorijumu. Klavir je počeo da svira sa pet godina, na pripremnom odelјenju Muzičkog konzervatorijuma F. Šopen u Moskvi, gde je i diplomirao 2008. godine.
Geniušas je brzo postao laureat nekoliko velikih takmičenja, poput Takmičenja pijanista Đina Bahauer u Juti, i osvajač srebrne medalјe na Međunarodnom takmičenju pijanista Šopen 2010. godine. Dve godine kasnije postao je dobitnik nagrade German Piano u Frankfurtu na Majni. Jedna od najznačajnijih nagrada svakako je srebrna medalјa na 15. takmičenju Čajkovski u Moskvi 2015. godine.
Geniušas je nastupao sa brojnim orkestrima kao što su Hamburški simfonijski orkestar, Duizburški simfonijski orkestar, Škotski simfonijski orkestar Bi-Bi-Sija, Sanktpeterburška filharmonija, Kremerata Baltika, Orkestar Pozorišta Marinski, Varšavska filharmonija i Simfonijski orkestar Birmingema, sa dirigentima poput Valerija Gergijeva, Mihaila Pletnjova, Andreja Borejka, Saulijusa Sondeckisa, Dmitrija Sitkovjeckog, Antonija Vita, Rafaela Pajarea, Romana Kaufmana, Dmitrija Lisa i mnogih drugih.
Nastupao je na prestižnim festivalima širom sveta, poput muzičkih festivala Rajngau, Rur, Lokenhaus, Piano aux Jacobins, i koncertnim salama Auditorijum u Luvru, Vigmor Hol i najpoznatijim dvoranama Rusije i Južne Amerike.
Poznat po urođenoj radoznalosti i širokim muzičkim interesovanjima, Geniušasov repertoar je veoma raznolik: od baroka do dela savremenih kompozitora, od Betovenovih klavirskih koncerata do Hindemitovog ciklusa Ludus tonalis. Veoma ga privlači i ruski repertoar, poput dela Čajkovskog, Rahmanjihova i Prokofjeva. Lukas Geniušas je i strastveni kamerni muzičar. Uživa i u radu na novim delima modernih kompozitora, kao i u oživlјavanju retko izvođenog repertoara.
Ovi aspekti Lukasove karijere ogledaju se u veoma hvaljenoj diskografiji koja uključuje dela Betovena, Bramsa, Rahmanjinova (kompletni Preludiji), Šopena (Etide opus 10 i 25), a tu su i snimci kamerne muzike (Ravel, Stravinski, Desjatnjikov, Šostakovič i Čajkovski). Njegov prvi album sa sonatama Prokofjeva dobitnik je ‘Choc’ de Classica i Diapason ‘Recital CD of the Year’ 2019. godine, njegov drugi disk je posvećen Šopenu (Sonata br. 3 i izbor Mazurka), a najnoviji – Chants populaire – Desjatnikovu, Bartoku i Čajkovskom.
Od 2015. godine, Lukas Geniušas je istaknuti umetnik “Looking at the stars”, filantropskog projekta sa sedištem u Torontu, čija je svrha da dovede klasičnu muziku u institucije poput zatvora, bolnica i prihvatilišta.
Kosta Jakić (1997) je belgijski pijanista i dirigent poreklom sa naših prostora, koji je sa magna cum laude diplomirao na Kraljevskom konzervatorijumu u Antverpenu, odsek za klasični klavir. Svoj odnos prema muzici i prema svetu gradi na specifičan način, daleko od uobičajenih muzičkih takmičenja i solističkih koncerata.
Istražujući mesto klasične i eksperimentalne muzike u današnjem svetu, svoje istraživanje zasniva na analizi mesta muzike u uslovima pritvora, determinizma i ograničenja. Nastupao je u najvećem litvanskom zatvoru sa organizacijom “Pogled u zvezde” i na mestima koncentracionih logora iz Drugog svetskog rata. Njegovo istraživanje uloge muzike u svetu logora iz Drugog svetskog rata, njene suštinske i često skrivene uloge, dovelo ga je do Simona Gronovskog, preživelog pripadnika jevrejske zajednice koji se kao 10-godišnji dečak spasao Aušvica skokom iz voza koji je tamo odveo bespovratno ostatak njegove porodice.
Simon Gronovski, doktor pravnih nauka i veliki borac za mir i toleranciju, je i samouki jazz pijanista. Sa njim je Kosta od tada sarađivao razmenjivanjem na ovu temu, kroz koncerte i dijaloge. Ivan Put, bivši urednik fotografije najvećeg flamanskog lista De Standard, upravo dovršava film na temu međugeneracijskog susreta Simona i Koste.
Kosta trenutno studira medicinu na Slobodnom univerzitetu u Briselu (ULB) i potpredsednik je Belgijskog lekarskog simfonijskog orkestra koji je inicirao. Nastavljajući svoja istraživanja o ulozi muzike u uslovima logora i zatvora, kao i u svakodnevnom životu, nastavlja aktivno da uvodi muziku u zatvore sa organizacijom “Pogled u zvezde”.
Njegov susret sa renomiranim kompozitorom Frederikom Rževskim iz SAD koji je stvorio žanr “speaking pianist”/pijanista koji govori, naveli su Kostu ne samo da tumači De Profundis, komad za “govorećeg pijanistu” zasnovanog na tekstovima Oskara Vajlda napisanih tokom njegovog boravka u zatvoru, već i da analizira neophodnu korelaciju između klasične muzike i eksperimentalne muzike u današnjem svetu. Odatle uvodi ovu korelaciju u svoje muzičke programe.
Ova potreba i strast doveli su ga do poznanstva sa jednim od najvećih mladih pijanističkih talenata našeg vremena, Lukasa Geniušasa sa kojim deli strast prema Rževskom, ali i prema povezanosti, neophodnosti i važnosti mešanja eksperimentalnih dela ovog kompozitora sa klasičnom muzikom.
Koncert u Beogradu je prvi u nizu planiranih koncerata na svetskoj turneji ova dva muzičara.
Dan nakon koncerta, 1. novembra od 14 do 18 časova u Muzičkoj galeriji Kolarčeve zadužbine biće organizovana otvorena radionica koja će svim zainteresovanim omogućiti da od Lukasa i Koste čuju deo njihovog istraživanja o povezanosti klasične muzike sa nedavnim otkrićem Rževskog, kao i o nužnosti eksperimentisanja u muzici.
Ulaznice za koncert 31. oktobra u prodaji su na biletarnici Kolarca i onlajn.

Svemirko // Dom Omladine // 01.11
2024-11-01 20:00 - 23:30
Godinu dana nakon poslednjeg nastupa u Beogradu, regionalne zvezde, emo-macho pop bend Svemirko, vraćaju se pred beogradsku publiku. Ovaj popularni sastav, poznat po energičnim koncertima i pesmama koje su postale himne jedne generacije, nastupiće u petak, 1. novembra, u sali Amerikana Doma omladine Beograda, u okviru svoje jesenje turneje.
Svojim nastupima Svemirko opravdava status regionalne koncertne senzacije, a beogradsku publiku i ovog puta oduševiće hitovima poput „Slučajna cesta“, „Zauvijek zen“, „Žena od vanilije“, „Miris grada“, kao i novim numerama koje će premijerno izvesti.
Ulaznice su u prodaji na blagajnama Doma omladine Beograda, Štark Arene, TC Rajićeva, u Art hubu Kula u Cetinjskoj 15 i online na efinity.rs po promo ceni od 1400 dinara za prvih sto ulaznica, nakon čega će cena iznositi 1800 dinara, a na dan koncerta 2500 dinara.
Sa tri albuma – „Vanilija” (2017), „Tunguzija” (2018) i „Skalamerija” (2020), kao i singlovima „Karanfili” i „Jedina“, i duetom „Nosi me na duši“ sa Pekijem Peleom, Svemirko će beogradskoj publici izvesti presek cele diskografije i predstaviti nekoliko novih numera koje će tek postati hitovi.
Poznati po postavljanju trendova i pomeranju granica, Svemirko donosi novitete i u svoje nastupe uživo. Jedino što je sigurno jeste da nikoga neće ostaviti ravnodušnim. Pokret je utkan u samu srž njihove muzike, a melodije i ritmovi zavladaće prostorom, podstičući publiku na ples.

STOMP // Sava Centar // 1-3.11.
2024-11-01 20:00 - 2024-11-03 22:00 | Sava Centar, Milentija Popovića 9, Beograd, Srbija
Svetska akrobatska muzička senzacija STOMP iz Velike Britanije, koja je postala pravi globalni fenomen, dolazi u Beograd! Tri nastupa planirana su u Sava centru 01, 02. i 03. novembra 2024. sa početkom u 20.00 časova.
STOMP predstavlja atraktivni spoj umetnosti ritma, plesa, scenskog pokreta i komedije sa uzbudljivom muzikom inspirisanom užurbanošću svakodnevnog života. Osmoro izvođača stvorilo je eksplozivan ritam u kome uživaju ljudi svih uzrasta širom sveta već treću deceniju, “izvlačeći” zvukove iz upaljača, kanti za smeće, poklopaca, pa čak i kuhinjskih sudopera, uz akrobatsku preciznost.
Ulaznice se mogu nabaviti na Ticket Vision prodajnim mestima i onlajn na tickets.rs.
Ova svetska senzacija prvi put je nastupila u Srbiji 2009. godine na Beogradskim muzičkim svečanostima (BEMUS). STOMP dobija pohvale kritike i ovacije publike širom sveta. Do sada su imali preko 20,000 nastupa, 12 miliona gledalaca, nastupili su u 55 država na svim kontinentima! STOMP je na turneji po svetu više od 30 godina. Za šou STOMP utrošeno je više od 60.000 kutija šibica, 40.000 metli, 30.000 korpi za otpatke, 20.000 palica za bubnjeve i 35.000 litara crne farbe nanete sa 780 valjaka!
“STOMP izaziva buru aplauza! Nemilosrdan i zbunjujući… prefinjen, energičan i duhovit.”- Sunday Telegraph.
“Najluđi i najnezamisliviji ritmički plesovi koje ste ikada videli!” – Sunday Telegraph.
Spektakl STOMP su osmislili i režirali dugogodišnji kreativni i poslovni partneri Luk Kresvel i Stiv MekNikolas. – Luk je rođen i odrastao u Brajtonu na južnoj obali Velike Britanije. Kao samouki perkusionista, počeo je da svira bubnjeve sa 9 godina. Kresvel je bio bubnjar i programer ritma za muzičku grupu Beats International, kao i za Bet Midler i Elvisa Kostela. Stiv je poreklom iz Jorkšira na severu Velike Britanije. Muzičar, glumac, pevač i pisac, tokom svoje karijere radio je sa širokim spektrom scenskih trupa, uključujući Bradford Theatre Group, Cliff Hanger, Royal Covent Garden Theatre, The Flying Pickets i Pookiesnackenburger. Godine 1994. nagrađeni su nagradom Lorensa Olivijea za „Najbolju scensku koreografiju”.
Zajedno sa Lukom, Stiv radi na brojnim filmovima i reklamama, s pravom deli prestižne nagrade i nominacije sa svojim kolegom.
Godine 2010. Stiv i Luk su kupili Old Market Theatre u svom rodnom Brajtonu i Houvu. Mesto predstavlja scenu za eklektične produkcije i podržava lokalne umetnike. Srećan slučaj pomogao je prijateljima da postanu suvlasnici mesta, gde su se prvi put zajedno predstavili. Godine 2015. Luk Kresvel i Stiv MekNikolas dobili su počasne doktorate umetnosti Univerziteta u Brajtonu kao priznanje za njihov doprinos muzici i izvođačkoj umetnosti.

Cappadonna / Smoke Mardeljano // Zappa Baza // 01.11.
2024-11-01 21:00 - 23:00 | Zappa Baza, Bulevar vojvode Bojovića 30a, Beograd, Srbija
U Beograd stiže CAPPADONNA (WU-TANG CLAN) zajedno sa Big Nate AllStar & DJ DeadEye! Njihov domaćin biće SMOKE MARDELJANO, predvodnik savremene hip-hop generacije, koja stvara pod ogromnim uticajem Wu-Tang Clana.
Iako je Cappadonna bio poslednji koji se zvanično pridružio Wu-Tang Clanu, bio je povezan sa ovom supergrupom od samog početka. Počev od 1995. godine imao je više epizodnih pojavljivanja u stvaralaštvu repera iz Clana, kako produkcijski, tako i kao deo kolektiva, pre svega zahvaljujući specifičnom east-coast stilu repovanja. Od solo debija “The Pillage”, koji je dospeo u top 5 Billboardove hip-hop liste, Cappadonna nije prestajao da radi na projektima blisko vezanim za članove Wu-Tang Clana, da bi na kraju i sam i zvanično postao deo najuticajnijeg hip-hop kolektiva svih vremena.
Kada se govori o alfa reperima na planetarnoj sceni, tu su uvek RZA, GZA, Method Man, Raekwon, Ghostface Killah, Inspectah Deck, U-God, Masta Killa i CAPPADONNA. Stiže 1. novembra u 21h u Zappa Bazu u društvu Big Nate AllStar & DJ DeadEye, a scenu će deliti sa svojim domaćinom, predvodnikom savremene hip-hop generacije, Smoke Mardeljanom. Prvog dana novembra njujorške i beogradske ulice prave raskršće zahvaljujući Cappadonni i Smoke Mardeljanu. NEW YORK MEETS BELGRADE STREETS!
Ulaznice po ceni od 2.000 dinara dostupne su na sledećim prodajnim mestima: tickets.rs, Ticket Vision blagajne i Zappa Bar (Kralja Petra 41).​

Illusions Halloween // Hangar Luka Beograd // 01.11.
2024-11-01 22:00 - 23:30 | Hangar 1 Luka Beograd, Beograd, Srbija
ILLUSIONS HALLOWEEN najavljuje veliku žurku pod maskama, koja će se održati 01.11. u Hangaru u Luci Beograd. Nakon niza događaja na kojima su nastupali svetski hedlajneri, otvaranje zimske sezona ILLUSIONS serijala započinjemo sa još jačom muzičkom postavom, zvezde Afterlife-a DJ i producent KONSTANTIN SIBOLD, zatim DJ i producent SCRIPT , kao i domaćom podrškom DJ NEXIE i DJ i producent COSMIC G.
Od kako je KONSTANTIN SIBOLD 2013. godine izbacio svoj hit “Madeleine” za Innervisions, on je cementirao svoj status kao jedan od najraznovrsnijih i inovativnih DJ-eva i producenata scene. Konstantinov obiman katalog obuhvata raznovrsnu paletu klupskih hitova poput “Mutter” za Running Back, “Shake This World” za Afterlife i njegov remix pesme “No One Gets Left Behind”.
KONSTANTINA možete često videti kako nastupa u klubovima poput Berghain / Panorama Bar, Robert Johnson, Fabric London, ali i na festivalima poput Tomorrowland, Awakenings, Pacha Ibiza ili Hï Ibiza. U svojim maratonskim b2b setovima sa prijateljima poput Solomuna, Kerri Chandlera, Kobosila i Kevina De Vriesa, Konstantin je više puta pokazao da ne mareći za žanrove i kategorizaciju, hrabro balansira između muzičkih kategorija s karakterističnom sigurnošću da će njegov esencijalan moderni stil doći do izražaja.
Njegovi nedavni remiksi za hitove Adriatique “Home” i Editors pesmu “Kiss” zajedno sa Colynom dobili su ogromnu podršku širom sveta kako na top listama tako i u klubovima.
DJ i producent SCRIPT iz Kalifornije brzo je stekao priznanje u melodičnom techno žanru u poslednjih šest meseci. Sa samo 26 godina, ovaj umetnik u nastajanju već je izvršio značajan uticaj na industriju. Prethodnih godina je nastupao širom američkog festivalskog kruga sa ključnim nastupima na EDC Las Vegasu, EDC Orlandu, Electric Zoo-u i Seismic Dance Eventu. 2024. je bila uspešna godina za SCRIPT -a, sa izdavanjem njegovih remiksa na CamelPhat-ove „In Your Eyes“ i „Gravity“ na izdavačkoj kući Tomorrowland.
SCRIPT-ov hit singl “On The Low” koji je objavljen na Afterlife etiketi napravio je velike talase širom sveta, dobijajući podršku od DJ-eva širom sveta poput Tale Of Us, ARTBAT, John Summit, Dom Dolla, Cassian i drugih. “On The Low” takođe je dobio titulu zvanično najviše puštane neobjavljene pesme na Ultra Music Festivalu 2024. i Miami Music Week 2024.
Sa nizom novih pesama u rezervi, SCRIPT nastavlja da pomera granice sa svojim spojem naučno-fantastičnih tonova i tehničke ekspertize, čineći njegove setove obaveznom sledbenicom na festivalima i klubskim večerima širom sveta.
Multitalentovan DJ i producent NEXIE, tvorac ILLUSIONS-a, je svojim setovima odavno pridobio srca publike, širom sveta. Autentičnim setovima melodic techno-a, puni beogradske i regionalne klubove. Poznat je po virtuoznim nastupima te spada u grupu izuzetno talentovanih di-džejeva sa naših prostora.
Njegova muzička saradnja sa internacionalnim svetskim izvođačima, učinila je Beograd potpuno drugačijim, doprinela razvitku i dala novu energiju na muzičkoj sceni, čime se njen dalji napredak i međunarodni ugled još više pojačava.
Ono što ga izdvaja jeste, da je uvek korak ispred svih, kada je reč o viziji, kreativnom stvaranju, muzičkoj selekciji i ono najvažnije, uspešnoj relizaciji projekata, već dugi niz godina.
Cosmic G DJ i producent iz Beograda, koji opisuje svoju muziku kao kombinaciju trance-a, house-a i zvukova devedesetih godina, dok njegovi setovi pružaju osećaj nepredvidljivosti, pri čemu je glavni fokus muzika.
Produkcija je vođena raznovrsnim zvucima, perkusijama i neobičnim strukturama. Svoj muzički put gradi godinama, kroz širok spektar različitih žanrova. Od gitariste u tinejdž bendu, preko producenta elektronske muzike do DJ-a.
Srpski DJ i producent je jedan od traženijih izvođača sa naših prostora, izdajući mnoštvo dobro prihvaćenih ploča za cenjene etikete kao što su kao što su Haws, Goddezz & Neptune Discs, System 108, Vakum i mnoge druge koji mu osiguravaju brzi uspon kroz progresivnu house i trance scenu.
ILLUSIONS je jedan od zapaženijih događaja u svetu elektronske muzike i vizuelne umetnosti u regionu, koji predstavlja jedinstven Melodic Techno, Tech House zvuk. Dovodeći najprestižnije izvođače, kao i impresivnim vizualnim efektima, premašuje rekord, sa ciljem da domaću publiku odvede u potpuno novu dimenziju klabinga.
Ovakav vid žurki, Beograd još uvek nije imao prilike da oseti na nivou na koji ILLUSIONS to predstavlja u 2024/ 25. godini. Svaki sledeći događaj rasplamsaće sva vaša čula uz pomoć bogatog elektronskoga zvuka i senzualne produkcije, koja zajedno stvara magiju.

Mile Kekin // Dom omladine Beograda // 02.11.
2024-11-02 21:00 - 23:00 | Dom omladine Beograda, Makedonska 22, Beograd, Srbija
Mile Kekin zaokružuje ovogodišnju turneju „Soundtrack za život“ koncertom u Beogradu, u Domu omladine Beograda, u subotu, 2. novembra. Tom prilikom, Mile Kekin će izvesti najveće hitove iz svoje dosadašnje karijere, obuhvatajući kako pesme Hladnog piva, tako i njegova samostalna izdanja.
Dolazim nakon tačno godina dana od poslednjeg albuma u Beograd i Novi Sad, ali ovog puta ne da bih promovisao poslednji album, za koji znam da ga je vaša publika već naučila, već da publici ponudim svoj Soundtrack za život, odnosno da odsviram sve pesme koje su meni, a verujem i velikom broju mojih fanova obeležili deo života.
Na repertoraru će se naći i pesme iz ranog muzičkog „detinjstva“, ali i pesme kad sam autorski postao punoletan. Što se tiče mog srednjeg autorskog perioda, naglasak će biti na albumu „Šamar“ od kojeg je je prošlo 20 godina – pa ko voli „Šamar“ nek izvoli. Sve u svemu, to znači da publiku i bend čekaju poduži energični rocknroll koncerti, kojima se već sad radujem.
Sa mnom će se na bini pojaviti i nekolicina mojih kolega i koleginica – poručio je Mile Kekin povodom najavljenih koncerata u Beogradu i Novom Sadu.
Ograničen kontingent ulaznica je u prodaji po promo ceni od 1800 dinara, nakon ćega će regularna cena ulaznica iznositi 2100 dinara i 2500 dinara za poslednji kontingent. Ulaznice za beogradski koncert se mogu kupiti na blagajnama Doma omladine Beograda, Štark Arene, TC Rajićeva i online na efinity.rs.

Bori u čast // Zappa Baza // 02.11.
2024-11-02 21:00 - 23:30 | Zappa Baza, Bulevar vojvode Bojovića 30a, Beograd, Srbija
Povodom nedavne smrti legendarnog rok muzičara Bore Đorđevića, nekoliko domaćih muzičara i glumac Sergej Trifunović okupiće se na koncertu „Bori u čast“, u subotu, 2. novembra u klubu Zappa baza sa počekom od 21 čas.
Po rečima učesnika planira se višečasovni koncert i jedinstven kabare u Borinu čast. Bend sastavljen od renomiranih muzičara, zajedno sa velikim brojem gostiju iz sveta muzike, glume, alterantivne i rep scene izvešće preko tri sata najpoznatijih i najboljih pesma Bore Čorbe.
Nastupaju: Aleksandar Sedlar, Sergej Trifunović, Đorđe Miljenović, Mikri (Prti BeeGee), Krsma i Džordži uz najavljene goste iznenađenja.
Ovaj događaj nije ,,rasprodaja bola’’ već čista ljubav prema Borinim pesmama. U okviru programa, biće organizovano je i potpisivanje peticije za postavljanje spomenika Bori Đorđeviću na Tašmajdanu, za čiju izradu biti prosleđen i sav prihod od ulaznica
Fizičke ulaznice po ceni od 1000 dinara mogu se naći isključivo u Zappa Baru, (Kralja Petra 41). Online – prodajna mesta servisa tickets.rs po ceni od 1200 dinara
Na dan koncerta cena ulaznice iznosiće 1500 dinara kao i na ulazu u Zappa Bazu .

Veče sevdalinki // Kolarčeva zadužbina // 05.11.
2024-11-05 20:00 - 23:00 | Kolarčeva zadužbina, Studentski trg 5, Beograd, Srbija
U jesenji period Beograda vraća se jedan od najomiljenijih muzičkih događaja za ljubitelje tradicionalne bosanskohercegovačke muzike. Veče sevdalinki na Kolarcu, koje će se održati 5. novembra s početkom u 20 časova, donosi nezaboravnu atmosferu ispunjenu emotivnim melodijama i nastupe najboljih izvođača sevdaha.
Na sceni Kolarca zablistaće Ana Bekuta i Hari Mata Hari, uz pratnju renomiranih umetnika kao što su Alma Subašić, Azra Husarkić, Eldin Huseinbegović, Sidik Šabanović, Antonija Batnić, Esad Kovačević, Biljana Prokić i Mirko Kodić uz orkestar Dinka Mujanovića. Ova vrhunska postava obećava muzički spektakl koji će publiku dirnuti do srži.
Uz pratnju orkestra pod vođstvom maestra Dinka Mujanovića, veče će biti ispunjeno hitovima sevdaha koji su obeležili generacije. Na repertoaru su bezvremenski klasici poput “Žute dunje”, “Tebi majko, misli lete”, “Emina”, “Ne klepeći nanulama”, “Čudna jada od Mostara grada”, “Moj dilbere” i mnoge druge pesme koje donose bogatstvo bosanskohercegovačke muzičke tradicije.
Producent Tomislav Kašljević, koji je sa svojim projektom Sevdalinke kroz godine ugostio najveće zvezde sevdaha na pozornicama širom regiona, naglašava važnost očuvanja i promovisanja ove muzike. “Sevdalinka je kulturni dragulj Bosne i Hercegovine, a njen duh iznova oživljavamo svake godine. Uvek se trudimo da publici priredimo nezaboravne trenutke uz nove izvođače i aranžmane,” kaže Kašljević.
Veče sevdalinki na Kolarcu nije samo koncert, već jedinstveno iskustvo koje publiku vodi kroz priče ljubavi, bola, radosti i tuge koje sevdalinke prenose generacijama. Ovaj događaj pruža priliku da se sevdah, poznat po svojim dubokim emocijama i kompleksnim melodijama, doživi na način koji retko ostavlja nekoga ravnodušnim.
Ne propustite priliku da budete deo ove magične večeri ispunjene ljubavlju, nostalgijom i muzičkim majstorstvom. Ulaznice su dostupne na blagajni Kolarca i putem sistema Ticket.rs.

Boris Režak // mts Dvorana // 06.11.
2024-11-06 20:00 - 22:00 | mts dvorana, Dečanska 14, Beograd, Srbija
Kantautor Boris Režak , specifičnog i prepoznatljivog glasa, odavno je osvojio srca publike širom regiona.
Nakon toliko godina zakazao je veliki koncert 5.novembra u mts dvorani, i zbog velikog interesovanja od danas su u prodaji i karte za 6.novembar.
“Srećan sam što mogu da podelim sa vama lepe vesti, da smo zakazali još jedan koncert za 6.novembar. Dva dana zaredom ću pevati u divnoj dvorani i to su za mene dva veoma važna datuma u karijeri. Obično nemam tremu pred nastup, ali samo na pomisao na ta dva datuma nije mi svejedno. Iako sam dugo na sceni, u Beogradu nisam imao veliki solistički koncert, tako da ću se potruditi da svima bude nezaboravno veče. Pored mog divnog benda, biće i dragih gostiju sa kojima sam sarađivao tokom moje karijere. I koncert smo nazavali “ Nakon toliko godina” po istoimenoj pesmi, sve je simbolično. Dođite da uživamo i pevamo zajedno.” poručio je Boris
Boris Režak je tokom godine koncertno jedan od najaktivnijih muzičara, što sa svojim bendom, a širom regiona nastupa i sa pesnikom Markom Miloševićem.
Numera “Gospodska ulica” na Naxi Zvezdama proglašena za pesmu godine, a pesma “Anđeo” sa početka karijere i dalje je jedna od omiljenih za prvi ples mladenaca. Ove godine je objavio pesmu “Poslednji strelac” za istomeni film, kao i duet sa dragom koleginicom Nevenom Božović za pesmu “Laž”. Ukoliko želite da uživate u svim ovim pesmama, ali i ostalim Borisovim mnogobrojnim hitovima karte možete nabaviti na sajtu mts dvorane kao i na blagajni dvorane.

Promocija knjige "Bob Dilan - poetika odmetništva" // Klub SKCNS // 07.11.
2024-11-07 19:00 - 21:00 | SKCNS Mala galerija, Ulica Vladimira Perića Valtera 5, Novi Sad, Srbija
Promocija knjige Zorana Paunovića “Bob Dilan – poetika odmetništva” održaće se 7. novembra 2024. godine u klubu SKCNS-a, u 19 časova.
Na promociji će, pored autora, govoriti Bogica Mijatović i Radovan Kanjevac. Moderator je Jovan Gvero.
SKCNS se nalazi u Ulici Vladimira Perića Valtera 5.
O knjizi:
Bob Dilan, omaleni plavooki momak, sredinom januara 1961. godine dolazi u Njujork. Počinje kao putujući gitarista i pevač. Na svom dugom i neverovatnom umetničkom putu spaja tradiciju, folklor i individualni talenat. O ovom savremenom Homeru, piše Zoran Paunović, profesor, prevodilac i esejista. Njegova knjiga Bob Dilan – poetika odmetništva svojevrsni je vodič kroz život, karijeru i opus ličnosti koja je tokom više od pedeset godina delanja na javnoj sceni po mnogo čemu presudno obeležila svoju epohu.
Knjiga Zorana Paunovića Bob Dilan: poetika odmetništva kritički je pregled života i rada umetnika koji je svojim stvaralaštvom obeležio proteklih nekoliko decenija u američkoj i svetskoj kulturi, i pritom uspeo da sačuva stav nepomirljivog i beskompromisnog odmetnika, spremnog da u svakom trenutku postupi suprotno očekivanjima koja proističu iz njegovog neporecivog statusa globalne kulturne ikone.
Nesklon gomilanju nepotrebnih detalja i podataka, Paunović se u ovoj knjizi usredsređuje na zbivanja, likove i fenomene koji su presudno uticali na Dilanovo umetničko formiranje, te na prelomne trenutke njegove duge i bogate karijere: dolazak u Njujork, prve nastupe i ranu afirmaciju u Grenič Vilidžu, ulazak u polje takozvane „protestne pesme“ i izlazak iz njega, odbacivanje folk čistunstva i sticanje statusa rok zvezde, stvaralačku eksploziju šezdesetih i kreativnu oseku sedamdesetih, prelazak u hrišćanstvo i posledično prihvatanje uloge svojevrsnog propovednika, njegove raskide i pomirenja sa muzama, stvarnim i metaforičkim, fizičke i duhovne krize i oporavljanja, kritička osporavanja i priznanja, sve do Nobelove nagrade, i dalje.
Foto: Clio
Autor Poetike odmetništva delu Boba Dilana pristupa s velikom naklonošću, ali bez nekritičkog idolopoklonstva: uz osvrte na različiite aspekte njegovog umetničkog delanja, poput filma, likovne umetnosti i proznog stvaralaštva, najviše je pažnje, prirodno, posvećeno neraskidivoj simbiozi njegove poezije i muzike, koja ga je i svrstala među velikane svetske umetnosti, ne samo dvadesetog i dvadeset prvog veka.
Bob Dilan, zaključuje Paunović, Nobelovu nagradu nije dobio samo kao veliki pesnik i nešto manji prozni pisac, već i kao kompozitor i muzičar, glumac i slikar, istraživač folklora i čuvar kulturnog nasleđa, propovednik i prorok, politički aktivista i nepokorni buntovnik, duhovni predvodnik mnogih generacija i usamljenik veran isključivo sebi i svojim tvrdokornim načelima – ukratko, kao kolosalna umetnička ličnost koja je tokom više od pedeset godina delanja na javnoj sceni po mnogo čemu presudno obeležila čitavu epohu. I učinila – to svakako ne treba zaboraviti – da nam život u njoj bude lakši i sadržajniji i uzvišeniji.
O autoru:
Zoran Paunović je redovni profesor za užu naučnu oblast Engleska i američka književnost na Filozofskom fakultetu u Novom Sadu i Filološkom fakultetu u Beogradu. Autor pet knjiga i više od stotinu naučnih i stručnih radova, kao i tridesetak književnih prevoda sa engleskog (za koje je dobio nekoliko nagrada i priznanja, pored ostalih i nagrade „Miloš N. Đurić“ i „Laza Kostić“). Predavanja po pozivu držao u SAD, Velikoj Britaniji, Hrvatskoj, Bosni i Hercegovini i Crnoj Gori. Potpredsednik srpskog PEN centra od 2010. godine. Dopisni član SANU od novembra 2018. godine.

Cinema Book Club "Konklava" // Cinestar Bioskopi // 07.11.
2024-11-07 19:30 - 22:30
CineStar bioskopi 7. novembra 2024. u 20.00 pokreću program „Cinema Book Club“ sa filmom „Konklava“ koji mnogi željno iščekuju, jer osim fantastičnih glumaca, predstavlja intrige i tajne iza zatvorenih vrata Vatikana.
Psihološki triler u režiji Edvarda Bergera, reditelja nagrađivanog ratnog filma “Na zapadu ništa novo” (All Quiet on a Western Front), je adaptacija istoimenog bestselera Roberta Harisa.
Kad papa iznenada premine, kardinali se okupljaju u Vatikanu kako bi izabrali naslednika i oblikovali budućnost katoličke crkve. Unutar zatvorenih vrata Sikstinske kapele, kardinali iz celog sveta bore se za najmoćniju poziciju unutar crkve, kroz ritual koji se praktikuje vekovima.
Kardinal Lorens (Rejf Fajns) zadužen je za ovu ključnu konklavu. Među kandidatima se ističu kardinali Belini (Stenli Tuči), Trembli (Džon Litgou), Tedesko (Serđo Kastelito) i Adejemi (Lusijan Msamati), koji bi mogao da postane prvi afrički papa u istoriji. Svako od njih krije sopstvene ambicije, ali i tajne koje bi mogle da im unište šanse za izbor.
Dok šokantne istine izlaze na videlo, a političke igre preuzimaju kontrolu, Lorens se suočava sa sve većim sumnjama u svoju veru i svrhu. Kada otkrije da je i pokojni papa skrivao mračne tajne, suočava se s nezamislivim otkrićem koje će promeniti sve.
Cilj „Cinema Book Cluba“ je predstaviti filmove koji su snimljeni prema književnim delima, a na publici je da poveže ova dva vida umetnosti jer predstavljaju jednu priču ispričanu na različite načine.
U svim CineStar bioskopima u Srbiji (Beograd, Novi Sad, Pančevo, Zrenjanin) projekcije filma „Konklava“ počinju u 20 sati gde će partner večeri Laguna obezbediti poklon knjige za najsrećnije, a na raspolaganju su i posebni bukmarkeri koji se dele do isteka zaliha, dok će u beogradskom CineStaru (Ada Mall), veče započeti zanimljivim panelom o knjizi „Konklava i film“, u saradnji sa izdavačkom kućom Laguna, sa početkom u 19:30.

Nipplepeople // Dom omladine // 8.11
2024-11-08 20:00 - 23:59 | Dom omladine Beograda, Makedonska 22, Beograd, Srbija
Popularni hrvatski elektro-pop duo Nipplepeople, poznati po zaraznim melodijama i misterioznim scenskim nastupima, održaće koncert 8. novembra u Domu omladine Beograda. Ovaj nastup predstavlja njihov dugo očekivani povratak u Beograd, gde su već priređivali spektakularne koncerte i osvajali srca publike.
Beogradski koncert je deo aktuelne regionalne turneje, tokom koje će publika imati priliku da uživa u najvećim hitovima benda, kao i u novim singlovima, sve u karakterističnom stilu izvođenja Nipplepeople.

Ograničen kontingent ulaznica je u prodaji po promo ceni od 1800 dinara, nakon ćega će regularna cena ulaznica iznositi 2000 dinara i 2500 dinara za poslednji kontingent. Ulaznice se mogu kupiti na blagajnama Doma omladine Beograda, Štark Arene, TC Rajićeva i online na efinity.rs.
Nipplepeople su jedinstvena pojava na regionalnoj muzičkoj sceni. Anonimni muško-ženski dvojac koji nastupa pod maskama, stekao je popularnost hitovima kao što su „Sutra“, „Frka“, „Broj“, „Ne volim te“, „Balkan Express“ i „Tajna“, sa milionskim pregledima na streaming platformama. Poznati po specifičnom muzičkom stilu i snažnom vizuelnom identitetu, njihova muzika kombinuje synth-pop i electro-disco, evocirajući nostalgiju za zvukom 80-ih, dok istovremeno donosi moderan i svež zvuk koji osvaja nove generacije.

Poslednji singlovi „U mrak“ i „Ti i ja“ snimljeni su u saradnji sa uspešnim srpsko-američkim kompozitorom i producentom Filipom Mitrovićem iz Los Anđelesa, za potrebe filma „Sunce mamino“ Koste Đorđevića.

Koncert Nipplepeople u Domu omladine Beograda organizuje Kontra u saradnji sa LAA.

Parni Valjak // mts Dvorana // 09.11.
2024-11-09 20:00 - 22:00 | mts dvorana, Dečanska 14, Beograd, Srbija
Nakon što su prošle godine obradovali Beograđane svirkom u beogradskom Bitef art kafe-u, a pre toga i pojavljivanjem na Arsenal Festu u Kragujevcu, jedan od najvećih rock bendova na ovim prostorima, Parni Valjak, u okviru svoje nove postave sa mladim pevačem Igorom Drvenkarom, nastupiće 09. novembra u kultnoj mts Dvorani.
Parni Valjak je prošle godine predstavio svoje novo poglavlje, u kojem im se pridužio Igor Drvenkar. Mladi pevač slovi u javnosti za nekoga ko je doneo posebnu energiju bezvremenskim hitovima, kao i novim pesmama Parnog Valjka, a publika je ovu priču podržala kroz brojne koncerte koje je bend u poslednjih godinu dana održao širom regiona.
Uoči nastupa u beogradskoj mts Dvorani, članovi benda poručuju „da se raduju ponovnom susretu sa Beograđanima, ali i akustici i intimnoj atmosferi koju nudi jedinstveni prostor mts Dvorane.“
Beogradska publika uživaće, kao i svaki put, uz opsežan i emotivan repertoar koji čine brojni hitovi,među kojima su: “Stranica dnevnika”, “Jesen u meni”, “Dođi”, “Ugasi me”, “Godine prolaze”; “Moja je pjesma”, “Sve još miriše na nju”, “Zastave” i mnoge druge, a kako bend trenutno radi na novom albumu, pred publikom u Beogradu izvešće i nove autorske pesme, među kojima su i singlovi “Kad padne mrak” i “Moja glava, moja pravila”.

"Gorka pilula" promocija // SKC // 12.11.
2024-11-12 18:00 - 19:30 | SKC, Kralja Milana 48, Belgrade, 11000, Srbija
Pavle Zelić, magistar farmacije, u svojoj novoj knjizi „Gorka pilula“ vodi nas kroz tajne hodnike farmaceutske industrije, razotkrivajući zločine koji su ostavili neizbrisiv trag u istoriji, ali i u našim životima.
Knjiga će biti predstavljena u utorak 12. novembra od 18 sati u Velikoj sali SKC-a. Pored autora, govoriće i dr med. Vladimir Đurić, psihijatar, dr med. Ivana Božović, novinarka, Nedeljko Kovačić, reditelj i scenarista. Odlomke iz knjige čitaće Milivoje Stanimirović, dramski umetnik.
„Gorka pilula“ je redak, možda jedinstven primer brutalno iskrene, duboke i stručne a opet, prostim jezikom iznedrene priče o mračnim tajnama zdravstva i farmacije u novije doba, iz pera i duše pravog insajdera.
Knjiga vrvi od neverovatnih a istinitih slučajeva i retkih činjenica – od sistematskih drogiranih nacista pod vođstvom uberdžankija Hitlera, preko dece rođene bez ruku i nogu zbog toksičnih efekata leka talidomid, do nebrojenih žrtava lažnih medikamenata i nemoralnog marketinga adiktivnih terapija, sve do razotkrivanja prave farmaceutske mafije.
Dobro došli!

Buika // mts Dvorana // 12.11.
2024-11-12 20:00 - 22:00 | mts dvorana, Dečanska 14, Beograd, Srbija
Izvanredna španska pevačica Buika, čiji hipnotički glas prelazi granice i žanrove, 12. novembra će imati koncert u mts dvorani.
Rođena kao María Concepción Balboa Buika 11. maja 1972. u Palma de Mallorci, od roditelja iz Ekvatorijalne Gvineje, njezino muzičko putovanje jednako je raznoliko i bogato kao i njeno nasleđe.
Buikina muzička veština obuhvata eklektičan spoj stilova, od jazza i flamenka do popa, soula i afričkih ritmova. Njeno rano eksperimentiranje s muzikom počelo je kao bubnjarka i basistkinja, ali je upravo njen očaravajući vokal konačno zauzeo središnje mesto, gurajući je prema vrhuncu.
Uprkos početnom otporu zbog društvenih normi, Buika je istrajala, stekavši priznanje u živahnoj noćnoj sceni Madrida krajem 1990-ih, gde je publiku očaravala svojim interpretacijama.

Njena diskografija odražava dubok narativ pun emocija i kulturnih spojeva. Od njenog debija “Mestizuo” 2000. do kritički hvaljenog “Vivir Sin Miedo” 2015, Buikina muzička evolucija svedoči o njenoj raznolikosti i umetničkom izražaju.
Buikine saradnje obuhvataju više jezika i kultura. Od deljenja pozornice s velikanima poput Chick Coree, Anoushka Shankar, do doprinosa filmskim soundtrackovima, njena raznolikost ne poznaje granice.
Buika nije ograničena samo na muziku, ona je i pesnikinja, kompozitorka i muzička producentkinja. Njena multidimenzionalna kreativnost proteže se izvan studija, što potvrđuju literarna dela i nadolazeći projekti, uključujući roman, operu i filmsku adaptaciju njene poezije.
Pripadnica brojnih nagrada i priznanja, uključujući nominacije za Latin Grammy i Grammy za najbolji tradicionalni album, Buikin uticaj na globalnu muzičku scenu neosporno je značajan.

Ali izvan priznanja leži pričalica čije tekstove prepoznajemo kao univerzalne teme ljubavi, gubitka i otpornosti. Buikin glas prelazi jezičke barijere, direktno progovarajući duši i ostavljajući neizbrisiv trag na svima koji slušaju.
U svetu gde muzika služi kao most između kultura, Concha Buika stoji kao simbol raznolikosti i jedinstva, a njena muzika svedoči o neograničenoj moći umetničkog izraza.
Ukoliko želite da uživate u moćnom glasu i da se prepustite emocijama nabavite karte na vreme u sistemu Tickets i na blagajni mts dvorane.

Za Massima - Mali krug velikih ljudi 2 // Sava Centar // 12.11.
2024-11-12 20:00 - 22:00 | Sava Centar, Milentija Popovića 9, Beograd, Srbija
Massimovi prijatelji i kolege će i ove godine odžati koncert “Za Massima – Mali krug velikih ljudi 2”. Amel Ćurić, Ivan Dečak, Kaliopi, Martin Kosovec, Meritas, Neno Belan & Leo Rumora, Sergej Ćetković, Zsa Zsa, Željko Joksimović i Predrag Peggy Martinjak, otpevaće hitove koje je Massimo pevao na svom najvećem, ali nažalost i poslednjem koncertu u zagrebačkoj Areni 2022. godine.
Ove godine za Massima će se pevati i svirati i u Beogradu, 12. novembra u Sava Centru.
“5. novembra 2022. u Areni Zagreb, Massimo je poslednji put izašao na binu, odradio koncert za pamćenje i poslednji put se naklonio svojoj vernoj publici! Godinu dana nakon, baš kao eho, kao jeka tog nezaboravnog koncerta njegovi prijatelji i kolege u zagrebačkoj Laubi su napravili “Mali krug velikih ljudi za Massima”, koncert kojim smo krenuli graditi tradiciju! 5. novembra 2024. u Zagrebu i 12. novembra u Beogradu održaće se “Mali krug velikih ljudi 2 za Massima”, vidimo se!“, poručila je Eni.
https://www.youtube.com/watch?v=o4_ZPrJWtyY
Ivan Dečak, Massimov prijatelj i kolega, te jedan od izvođača koji će nastupiti u Laubi i Sava Centru, otkrio je šta Massimove pesme njemu znače i šta priprema Massimovoj dragoj publici:
“Kao što kažem na svakom koncertu Vatre, pre izvođenja neke od Maxovih pesama, sve dok pevamo njegove pesme i dok one kolaju među nama, imam osećaj kao da je i Max tu negde u našoj blizini. Na ovim koncertima izvešću pesme u kojima sam bio lično upleten, ali i uživati u izvođenju svih kolega koji će tih večeri biti deo Maxovog kruga.”
Poznato je da je Massimo bio majstor vještine, a nakon “Vještine”, Vještine 2″ i “Vještine Boutique”, početkom novembra stiže i Massimov poslednji album “Evergreen Vještina” koju najavljuje nedavno objavljeni singl “Jugo”, Massimova maestralna obrada velikog hita koji u originalu izvode Marijan Ban i Giuliano.

"Gladijator 2" premijera // Cineplexx Galerija // 12.11.
2024-11-12 20:00 - 23:00 | Cineplexx Galerija
Hrabrost i čast! Osveta, ljubav, izdaja i slava! Monumentalnost kakva se nikada do sada nije videla na filmskom platnu. Zahvaljujući talentu i viziji čuvenog reditelja Ridlija Skota, publika širom sveta uskoro će imati priliku da svedoči nastavku priče o Maksimusu, najčuvenijem gladijatoru Koloseuma, robu koji je carstvo bacio pod noge!
Premijera filma „GLADIJATOR II“ (GLADIATOR II) zakazana je za utorak, 12. novembar u 20 časova, u IMAX dvorani bioskopa Cineplexx u Tržnom centru Galerija Beograd.
Najbolja mesta rezervisana su za prave ljubitelje filmske umetnosti i sve koji su sa nestrpljenjem čekali ovaj filma, zato vas pozivamo da već danas nabavite svoje karte i prepustite se filmu koji će zasigurno obeležiti istoriju kinematografije.

Pored premijerne projekcije 12. novembra, odabrani bioskopi počeće s prikazivanjem već narednog dana i karte za 13. novembar su od danas u prodaji. Vaše je samo da odaberete termin i omiljeni bioskop i prepustite se vrhunskom uživanju uz film koji se neizostavno mora pogledati na velikom platnu.
Ridli Skot, reditelj koji je četiri puta nominovan za Oskara i koji je režirao kultni film sa Raselom Krouom u naslovnoj ulozi, ovoga puta okupio je glumačku ekipu koja se svrstava među najbolje svih vremena. Uz Koni Nilsen, koju smo gledli u prvom filmu, priču o časti važnijoj od života ispričaće nam Pol Meskal, Pedro Paskal i Denzel Vošington, u glavnim ulogama.
„Mislim da je ovo najveći film u kom sam bio. Kuda god da se okreneš, osećaš se kao da si u tom svetu. I to mi se dopada“, izjavio je Denzel Vošington, glumac sa osam nominacija i dva osvojena Oskara.
Pol Meskal, talentovani umetnik i miljenik mlađe publike, povodom glavne uloge u filmu rekao je: „Rad na ovom filmu bio je jedan od najznačajnijih trenutaka u mom životu.“
Foto: Taramount Film
Legendarni reditelj, Ridli Skot, predstavlja nam svoj najnoviji film, „GLADIJATOR II“, nastavak epske sage o moći, intrigama i osveti, čija je radnja smeštena u drevnom Rimu.
Nakon mnogo godina od trenutka kada je prisustvovao ubistvu odlikovanog junaka Maksimusa, koga je ubio njegov ujak, Lucije (Pol Meskal) je primoran da uđe u Koloseum. Njegov dom pokorio je imperator – tiranin, koji sada gvozdenom pesnicom upravlja Rimom.
Sa gnevom u srcu, dok je budućnost Rima dovedena u pitanje, Lucije će morati da se osvrne ka svojoj prošlosti kako bi našao snagu i čast i kako bi vratio slavu Rimu i njegovom narodu.

Promocija knjige "Preživeti haos" // Delfi SKC // 14.11.
2024-11-14 18:00 - 20:00 | Delfi SKC, Kralja Milana 48, Beograd, 11000, Srbija
U četvrtak 14. novembra u 18 sati u kafeteriji Bukmarker knjižare Delfi SKC biće predstavljena knjiga „Preživeti haos“ prof. dr Zorice Tomić.
U razgovoru će, pored autorke, učestvovati i prof. dr Milanko Govedarica sa Filozofskog fakulteta i Ivana Misirlić, urednica.
Danas se čini da se sve manje snalazimo u komunikaciji, da nam drugi nisu važni, pa čak ni mi sami sebi, često se uzajamno ne razumemo. To je očigledan pokazatelj haosa u kojem nastojimo da preživimo.
Sve to je motivisalo prof. dr Zoricu Tomić, kojoj je primarna vokacija oblast filozofije, da osmisli i napiše priručnik za usavršavanje veština komunikacije „Preživeti haos“, sa zanimljivim i pitko obrađenim temema iz filozofije. Ovaj jedinstveni vodič će radoznalima duhom pomoći da se bolje snalaze u razgovoru i promisle o načinu svoje komunikacije.

Soweto Gospel Choir // mts Dvorana // 14.11.
2024-11-14 20:00 - 22:00 | mts dvorana, Dečanska 14, Beograd, Srbija
Soweto Gospel Choir, najpoznatiji južnoafrički gospel hor, održaće beogradski koncert 14.novembra u mts dvorani!
“Turneja “Hope” je posebna za sve nas u Soweto Gospel Choiru. To su pesme uz koje smo odrasli, koje su nas inspirisale i koje nas i dalje inspirišu. Nada prikazuje snagu pesme i snagu izvedbe te kako one mogu inspirisati i pratiti stvarne promene. Radujemo se dolasku u Srbiju, da širimo radost i kroz muziku podižemo raspoloženje” rekao je Shimmy Jiyane, horovođa Soweto Gospel Choir.
Publiku očekuju tradicionalne južnoafričke himne, obrada pesme “Amazing Grace”, impresivna izvedba “Hallelujah” Leonarda Cohena te “Freedom Songs Medley”.
Soweto Gospel Choir, poznat po atraktivnim, šarenim tradicionalnim nošnjama, svojim živahnim i ritmičnim izvedbama spaja afrički gospel, crnačke duhovne pesme, reggae i američku popularnu muziku. Ovaj fenomenalni hor, sastavljen od izvanrednih južnoafričkih pevača, trostruki je dobitnik nagrade Grammy.
Hor peva na šest službenih jezika Južne Afrike, stvarajući raskošne harmonije i emocionalno nabijene ritmove. Sarađivali su s muzičarima poput Arethe Franklin, Stevie Wondera, Roberta Planta, Petera Gabriela, Red Hot Chilli Peppers, U2, Celine Dion, Johna Legenda i Josha Grobana. Nastupali su za Nelsona Mandelu, Oprah Winfrey, Billa Clintona i mnoge druge. Poznati su i po humanitarnom delovanju, osnivanju fondacije Nkosi’s Haven Vukani za nezbrinutu decu, te majke i decu oboljelu od AIDS-a.
Ulaznice su u Tickets sisitemu i na blagajni mts dvorane

Svemirko // SKCNS Fabrika // 14.11.
2024-11-14 21:00 - 23:00 | SKCNS Fabrika, Bulevar despota Stefana 5, Novi Sad
Nakon odloženog koncerta u Novom Sadu, hrvatski pop sastav Svemirko najavljuje novi datum nastupa – 14. novembar, u SKCNS Fabrici u 21 čas.
Svemirko je pop bend. Iako njegova muzika možda i nije pop u klasičnom smislu te definicije, on je svakako onaj koji postavlja trendove te koji pomera ili štaviše uklanja granice.
Svemirko je danas, lako je moguće, najtraženija koncertna senzacija na području zemalja koje nastanjuju Južni Sloveni, dok ključna osoba, glavni i kreativni um benda Marko Vuković, ne prestaje da isporučuje obećano i neočekivano.
Kao bend Svemirko donosi novitete u svom nastupu uživo, a sigurno je jedino to da neće nikoga ostaviti ravnodušnim. Pokret je utkan u srž Svemirkove muzike, a melodije i ritmovi niti su kojima će vas zauzdati te podstaći na ples – hteli vi to ili ne.
Kupljene ulaznice za koncert koji je trebalo da se održi 2. novembra važe i za ovaj novi datum. Dodatni kontingent ulaznica je u prodaji na sajtu https://new.gigstix.com/event/svemirko-novi-sad-14-novembar-2024/ i prodajnim mestima Gistiksa.
Cena ulaznice u pretprodaji je 1.800 dinara. Na dan koncerta cena ulaznice biće 2.300 dinara i moći će da se kupe i na biletarnici Fabrike koja će biti otvorena od 20 časova.
Kupci ulaznica kojima novi datum ne odgovara mogu svoje neiskorišćene ulaznice refundirati nakon održanog događaja u skladu sa instrukcijama koje će biti objavljene na sajtu www.gigstix.com.

10. IndieBelgrade // Dom omladine Beograda // 15-17.11.
2024-11-15 18:00 - 2024-11-17 22:00 | Dom omladine Beograda, Makedonska 22, Beograd, Srbija
Festival američkog nezavisnog filma održava se jubilarni, deseti put u organizaciji Doma omladine Beograda, uz podršku Grada Beograda i Ministarstva kulture Republike Srbije. Od 15. do 17. novembra 2024. tradicionalno će beogradskoj publici predstaviti najnovija filmska ostvarenja sa uzbudljive, nezavisne scene u Americi.
Festival nezavisnog američkog filma “IndieBelgrade”, prvi te vrste u jugoistočnoj Evropi, proslavlja svoj desetogodišnji jubilej ove godine.
Nastao u okrilju Doma omladine Beograda, na incijativu dvoje filmskih reditelja, Hristine Hadžiharalabus i Radoslava Pavkovića, festival već godinama ispunjava svoju osnovnu misiju – da srpskoj publici predstavi kako američki, tako i kanadski nezavisni i umetnički film. Fokus je na filmovima koji pomeraju granice inovacije i postavljaju važna društvena pitanja, a jako retko dospevaju na repertoar domaćih bioskopa.
Američki nezavisni film ne prestaje da iznenađuje svojom svežinom, raznovrsnošću tema, likova, pejzaža, a festival i dalje nastavlja da prati tu jedinstvenu nit slobode, nezavisnosti, nepretencioznosti – u izboru tema, likova, načina pripovedanja i rediteljskih postupaka, uvek drugačijih od onoga što je trenutno aktuelno na svim svetskim boks ofisima i uvek dovoljno daleko od svetala Holivuda.
Jedan od gostiju festivala bio je i Aleksander Pejn, dvostruki Oskarovac i dobitnik nagrade Ikone nezavisnog filma, svakako jedan od retkih koji u Holivudu ima pravo na apsolutnu umetničku slobodu i „finalni rez“ svojih filmova; autor koji je radio sa Džekom Nikolsonom, Džordžom Klunijem, Metom Dejmonom, Riz Viderspun, Lorom Dern.
I ovogodišnji dobitnik „Zlatne palme“ u Kanu, Šon Bejker bio je i pobednik jednog od prethodnih izdanja festivala, što govori o današnjem značaju i umetničkim dometima američkog filma nastalog van Holivuda.
Gost festivala bio je i ljubimac Lokarna – Bob Bajington, ali i hrabri mladi autori, poput Geri Kinga, Vejna Robertsa ili Majkla Vokera koji su svoja iskustva delili sa beogradskom publikom i mladim filmskim profesionalcima, u živoj edukativnoj razmeni, na izuzetnim majstorskim radionicama.
Festival hrabro ulazi u novu deceniju rada sa široko otvorenim vratima radoznaloj publici.
Ulaznice po ceni od 400 RSD za filmske projekcije u prodaji su putem eFinity prodajne mreže i onlajn.
PROGRAM:
Petak, 15.11.2024. u 18:00
“Plaćam za ono” / PAYING FOR IT
Kanada, 2024. / drama, komedija / 85 min. / Režija: Suk-Jin Li
Igraju: Den Birn, Emili Le, Andrea Verhun
Festivali: Toronto 2024, Manhajm, Kalgari
Kada Čestera, sramežljivog strip-crtača ostavi dugogodišnja devojka, on se okreće isključivo prostitutkama, pronalazeći usput, u tome, neku novu vrstu intime.
Rađen prema poznatom bestseler-stripu Čestera Brauna, film koji potpisuje upravo njegova bivša devojka Suk-Jin Li, istražuje stranputice seksualne “kupoprodaje”, naspram komplikacija jedne romatične veze.
Petak, 15.11.2024. u 20:00
Otvaranje Festivala nezavisnog američkog filma
“Pozorišno svetlo” / GHOSTLIGHT
SAD, 2024. / drama / 115 min. / Režija: Keli O’Saliven & Aleks Tompson
Igraju: Kit Kupferer, Doli De Leon, Katrin Malen Kupferer
Nagrade: Sijetl – nagrada za najbolji glumački ansambl, nagrada za najbolju režiju
Festivali: Sandens 2024, SXSW, Busan, Solun
Den, melanholični građevinski radnik, pomalo otuđen od žene i buntovme ćerke, nalazi utehu u lokalnom amaterskom pozorištu. Kako postavka “Romea i Julije” sve čudnije počinje da podseća na njegov život, čitava porodica počinje da se suočava sa onim o čemu se u njihovom domu ne govori.
U filmu su izuzetne uloge ostvarili članovi jedne glumačke porodice – otac, majka i ćerka Kupferer-Malen, kao i Doli De Leon – zvezda filma „Trougao tuge”.
Subota, 16.11.2024. u 18:00
“Bedni Karter” / LOUSY CARTER
SAD, 2023. / komedija / 80 min. / Režija: Bob Bajington
Igraju: Dejvid Krumholc, Martin Star, Olivija Terlbi
Festivali: Lokarno, Glazgov, Buenos Aires, Minhen
“Bedni” Karter (Dejvid Krumholc „Openhajmer”), super-inteligentni, razvedeni, profesor na koledžu, pokušava da zainteresuje svoje neinspirativne studente za literaturu, istovremeno tražeći i za sebe životnu inspiraciju. Čovek koji i pored najboljih namera, sve radi pogrešno. U trenutku kada ga doktor svojom dijagnozom pozove na promenu, Karter će, na sebi svojstven, pogrešan način, pokušati ta živi „malo opasnije”.
Novi film pobednika našeg festivala i majstora apsurdnog humora, Boba Bajingtona.
Subota, 16.11.2024. u 20:00
Proglašenje pobednika festivala
“Poslednja stanica u okrugu Juma” / THE LAST STOP IN YUMA COUNTY
SAD, 2023. / kriminalistički / 90 min. / Režija: Frensis Galupi
Igraju: Džim Kamings, Fejzon Lav, Džoselin Donahju
Nagrade: Sitđes – nagrada za najbolji film, Kalgari – najbolji igrani film
Festivali: Fantastic Fest, Vankuver
Arizona, ’60-te godine. Zaglavljen bez benzina u jednom odmorištu, putujući prodavac kuhinjskih noževa će imati “sreću” da u isto vreme tu stignu i dva pljačkaša banke u bekstvu. Međutim, niko od njih ne zna da je muž konobarice koja ih poslužuje, šef lokalne policijske stanice. Omaž zlatnom dobu nezavisnog filma i estetici Tarantina i braće Koen.
Nedelja, 17.11.2024. u 18:00
“Dobra devojka” / GOOD ONE
SAD, 2024. / drama / 89 min. / Režija: Indija Donaldson
Igraju: Lili Kolias, Džejms Le Gros, Deni MekKarti
Festivali: Kan 2024, BFI London, Sandens, Sijetl
Nagrade: Boston – najbolji film, Šanzelize – Pariz, nagrada žirija
Da godine odrastanja, mogu biti i godine mudrosti pokazuje vizuelno upečatljiv i nežan debitantski film rediteljke Indije Donaldson.
Sedamnaestogodišnja Sam odlazi na pešački izlet u planine sa svojim razvedenim ocem i njegovim najboljim drugom. Savladavanje prirode, budi među prijateljima muško bratstvo, ali i sukob ega, gde će jedna mlada devojka morati da se postavi kao medijator, da dokaže svoju zrelost, ali i da testira svoje granice.
Nedelja, 17.11.2024. u 20:00
“Nepoznata zemlja”/ THE UNKNOWN COUNTRY
SAD, 2022./ film putovanja / 85 min./ Režija: Morisa Molc
Igraju: Lili Gledstoun, Pam Rihter
Nagrade: Indipendent Spirit Awards – nagrada za najbolju glumicu, posebno priznanje za režiju
Festivali: SXSW, Kalgari
Jedna devojka kreće sama na put od srednjeg zapada Amerike, sve do meksičke granice Teksasa, pokušavajući da oživi duh svojih predaka – starosedelaca i shvati šta je ostalo od “indijanske” Amerike danas.
Morisa Molc, nova zvezda nezavisnog filma, svojim impresionističkom režijom i tretiranjem prostora i neverovatnih pejzaža kao odraza svesti svojih junaka, skrenula je pažnju na sebe svojim nesvakidašnjim debitantskim filmom.
www.domomladine.org

17. To Be Punk.Festival // SKCNS Fabrika // 15-16.11.
2024-11-15 20:00 - 2024-11-16 23:30 | SKCNS Fabrika, Bulevar despota Stefana 5, Novi Sad
Sedamnaesto izdanje To Be Punk.Festival.a, u organizaciji Studentskog kulturnog centra Novi Sad, održaće se u SKCNS Fabrici u petak i subotu, 15. i 16. novembra 2024. godine.
U petak, 15. novembra, nastupiće beogradski hardcore bend Majak, powerviolence bendovi iz Slovenije – CarlxJohnson i Agregat, novosadski Oi! punk sastav Pure Impact, koji se okupio specijalno za TBP festival, jedan od aktuelnijih izdanaka zahuktale turske DIY punk scene, bend Die in vain i zagrebački punk/post-punk bend Koridor.
U subotu, 16. novembra, nastupiće najmlađi punk trio na sceni – novosadski bend Wrishlas, sarajevski punk rock bend Popik, veterani post-hardcore zvuka iz Budimpešte Idoru, punk bend iz Francuske Syndrome 81, bečki punk rock bend Demenzia Kolektiva i atinski punk bend Chain Cult.
Kao uvertira za 17. To Be Punk. Festival, 14. novembra u 19 časova u SKCNS -u (Ulica Vladimira Perića Valtera 5) biće otvorena izložba fotografija pod nazivom “Pank. Supkultura. Socijalizam. Arhive budućnosti. Fotografija iz Slovenije”. Novi Sad ima čast da ugosti izložbu s obzirom na bogatu punk prošlost i to da je i dalje jedan od najaktivnijih gradova u zemlji što se ovog žanra muzike tiče.
Ulaz na izložbu je besplatan.
Ulaznice za festival mogu da se kupe u pretprodaji na sajtu https://new.gigstix.com/event/17-to-be-punk-festival-novi-sad-novembar-2024/ kao i na prodajnim mestima Gigstixa. U pretprodaji je moguće kupiti samo dvodnevni paket ulaznica. Early bird paket ulaznica košta 1.700 dinara, dok će redovna cena u pretprodaji biti 2.000 dinara. Dnevne ulaznice biće dostupne na vratima Fabrike na dan festivala po ceni od 1.200 dinara po večeri.
Obe večeri festival počinje u 20 časova.

Laka // KC Grad // 15.11.
2024-11-15 21:00 - 23:00 | Kulturni centar Grad, Braće Krsmanović 4, Beograd, Srbija
Omiljeni muzičar Laka vraća se na beogradsku i zagrebačku scenu s posebnim koncertima povodom promocije predstojećeg albuma „Mama“. U Beogradu koncert će biti održan u petak, 15. novembra u KC Gradu, dok će u Zagrebu svirati 14. novembra, u klubu Sax!
Laka se konačno vraća na beogradsku scenu, kako bi svojoj publici predstavio novi album „Mama“ koji izlazi u oktobru za Dallas Records. Njegov beogradski koncert u KC Gradu 15. novembra organizuje Glitch Records.

„Konačno je stiglo najbolje vreme za promociju novog albuma ’Mama’. Samo je jedna mama! Neizmerna je radost što ćemo promovisati novi album i u Zagrebu i u Beogradu. Dođite da pevamo iz stomaka“, kaže o predstojećim koncertima Laka, koji je za ovogodišnji Međunarodni dan žena objavio novi singl i spot „Mama“ i tako najavio istoimeni album.
Laka, čije je pravo ime Elvir Laković, poznati je bosanskohercegovački pevač i kantautor. Njegov prepoznatljiv stil, u kojem kombinuje elemente popa, roka i etno muzike, osvojio je srca publike širom regiona. S karijerom koja traje više od dve decenije, Laka je jedan od najomiljenijih izvođača na ovim prostorima. Njegov nastup na Evroviziji 2008. godine s pesmom „Pokušaj“ ostavio je snažan utisak na evropsku publiku i potvrdio njegov status regionalne zvezde.
Ulaznice za koncert u KC Gradu dostupne su na Tickets.rs, po ceni od 1.500 dinara. Koncert počinje u 21h.
